**BASES DELS PRESSUPOSTOS PARTICIPATIUS DE CUNIT 2021-2022**

L’Ajuntament de Cunit inicia la segona edició dels Pressupostos Participatius, una iniciativa que implica directament a la ciutadania per a decidir sobre el destí d’una part del pressupost municipal, que és una de les eines més importants que té l’ajuntament per donar resposta a les necessitats del municipi i de la seva població.

L’objectiu principal d’aquest procés participatiu és promoure la implicació dels veïns i veïnes ciutadania perquè expressin les seves necessitats i demandes mitjançant propostes de millores i estableixin prioritats en la despesa pública per tal que siguin incloses anualment en els pressupostos municipals.

En aquest nova edició del procés de pressupostos participatius, la ciutadania de Cunit podrà fer propostes que després podrà debatre i votar per escollir aquelles que considerin prioritàries pel municipi i que es realitzaran amb càrrec al pressupost municipal.

Aquest procés participatiu es dissenya com a una eina per garantir el dret de la ciutadania a ser informada, ser consultada i a prendre part de forma activa en la política municipal.

**1. OBJECTE**

L’objecte de les presents bases és regular el procés de **Pressupostos Participatius 2021-2022** que es desenvoluparà al municipi de Cunit, com una eina mitjançant la qual la ciutadania de Cunit intervé activament a l’hora de decidir a què van destinats una part dels recursos públics municipals.

Aquest document estableix les regles d’aquest procediment en totes les seves fases, tasques i accions.

Donat que és un procés dinàmic, s’avaluarà i revisarà periòdicament per tal d'assegurar la seva millora i evolució, atenent als principis bàsics d’universalitat, transparència, deliberació, compromís i neutralitat institucional i rendició de comptes.

**2. OBJECTIUS DEL PROCÉS**

Els principals objectius dels Pressupost Participatiu són:

* **Fomentar la participació** a través d’un procés que arribi a tota la ciutadania.
* **Implicar la ciutadania** en la presa de decisions sobre el destí d’una part dels recursos públics.
* **Conèixer les necessitats de la població** i afavorir el debat col·lectiu sobre les propostes per a millorar el municipi.
* **Planificar la despesa municipal** el màxim d’ajustada a les prioritats ciutadanes.

**3. RÈGIM JURÍDIC**

* El règim jurídic d’aplicació és el que es deriva dels articles 69 i 70 bis de la Llei 7/85, de 2 d’abril, reguladora de les bases de règim local, mitjançant el procediment que preveu l’article 75 de la Llei 39/2015, d’1 d’octubre, del procediment administratiu comú de les administracions públiques; la Llei 10/2014, del 26 de setembre, de consultes populars no referendàries i d'altres formes de participació ciutadana, Títol III Processos de participació ciutadana i Disposició addicional segona així com el Decret legislatiu 2/2003, pel qual s’aprova el Text refós de la Llei municipal i de règim local de Catalunya.

**4. DOTACIÓ PRESSUPOSTÀRIA**

Per aquest procés, l’Ajuntament es compromet a reservar una partida de 130.000 eurosdel pressupost municipal. La dotació pressupostària es consignarà en el capítol 6del pressupost de despeses, Inversions reals,del pressupost 2022, d’acord amb les propostes que hagin estat escollides l’any 2021, per el valor total assignat.

Durant el procés participatiu es proposarà, debatrà i decidirà en què invertir aquests recursos públics.

Els acords finals presos en el debat del procés participatiu dels pressupostos participatius seran vinculants i elevats a l’aprovació del Ple Municipal a efectes de la seva aplicació en el pressupost municipal de l’any 2022.

**5. PROPOSTES**

Aquest pressupost participatiu és un procés de participació ciutadana per millorar Cunit aportant propostes d'inversió.

Les **inversions** són tot allò que l’Ajuntament pot construir o adquirir, perdurable en el temps, i que permet abordar necessitats concretes del conjunt de la població.

La partida d’**inversions** permet fer accions globals que poden incidir en l’espai públic, l’urbanisme, els equipaments o la mobilitat i l’adquisició de béns que no es consumeixen i que tenen una vida superior útil a un any.

Els projectes d'inversió objecte d'aquest procés de pressupostos participatius són els següents:

* Rehabilitació, reforma, ampliació, adequació i millora en els equipaments municipals com la Llar d’infants, Biblioteca, Centres Cívics, instal·lacions esportives, Horts, entre d’altres i en l’espai públic com parcs, jardins, vials, voreres, senyalització, enllumenat de carrers, entre d’altres.
* Construcció d’equipaments de dimensions reduïdes com espais de jocs infantils o pistes esportives.
* Dotació de mobiliari urbà en els espais i equipaments públics com fonts, bancs, papereres, elements de zones d’esbarjo infantil, entre d’altres.
* Aplicacions i infraestructura tecnològica com aplicacions, programaris o webs.

Per contra, **no són inversions:**

* Les propostes d'inversió sobre terrenys o solars no municipals.
* La reforma o adequació d'espais que són competència d'altres administracions, com per exemple, el centre de salut, les escoles o l’institut.
* Les actuacions en el transport públic, que no és competència de l'Ajuntament.
* Les despeses de contractació de personal, professional o empreses.
* La contractació d'empreses o autònoms per a la realització de treballs i serveis.
* La concessió d'ajuts en forma de subvencions, beques o premis a persones físiques o jurídiques.

**5.1.- CONDICIONS BÀSIQUES DE LES PROPOSTES**

Les propostes hauran de complir les següents condicions:

1. Han de ser propostes concretes que donin resposta a necessitats concretes, d’interès col·lectiu.
2. Han de ser projectes d’inversió amb un pressupost màxim de 65.000 euros (IVA inclòs), i no poden comprometre el pressupost d’altres anys.
3. Cal que siguin de competència municipal i sobre béns de propietat municipal.
4. Han de ser propostes inclusives, socialment equitatives, sostenibles ambientalment i respectar el marc jurídic i legal vigent.
5. Han de ser viables tècnica i econòmicament, amb un cost de manteniment sostenible i executables durant l’any 2022.
6. No han de suposar contractació de nou personal.
7. No poden implicar solapament o duplicació amb altres actuacions municipals en marxa, o en projecte.
8. S’han de presentar en el termini i forma establerta.

**6. ESTRUCTURA I DESENVOLUPAMENT DEL PROCÉS**

El Pressupost Participatiu s’estructura en tres grans moments:

1. Presentació de propostes per part de la població

2. Valoració de les propostes

3. Votació de les propostes per part de la ciutadania

A partir d’un treball previ intern de definició del procés i de constitució dels òrgans de participació, el procés s’organitzarà en les següents fases:

**Fase 1.** Presentació i difusió del procés de Pressupostos participatius

**Fase 2.** Presentació de Propostes

**Fase 3.** Estudi i validació de les propostes (Comissió tècnica i Comissió de Pressupostos

participatius)

**Fase 4.** Presentació pública

**Fase 5.** Votació

**Fase 6.** Retorn i valoració del procés

**Fase 7.** Execució dels projectesi avaluació del procés (subjecte a la finalització de tots els

projectes a executar)

**- Fase 1: Presentació i difusió del procés de Pressupostos participatius**

En aquesta fase es treballarà per garantir una participació informada i animar a la participació de la ciutadania.

Inici de la Campanya informativa i de difusió dels pressupostos participatius

Consistirà en una campanya informativa de difusió sobre els objectius, requisits i procediment per tal de proposar i votar les propostes ciutadanes, que inclourà:

* La difusió del procés mitjançant un fulletó que s’enviarà a tots els domicilis amb un resum de les normes dels pressupostos participatius i formulari de presentació de propostes; difusió a través del web municipal, Ràdio Cunit i la resta de mitjans de comunicació i xarxes socials; punts d’informació itinerants a l‘espai públic i l’espai específic a la plataforma de participació ciutadana de Cunit: [decidim.cunit.cat](https://decidim.cunit.cat) on es centralitzarà i recollirà tota la informació sobre el procés i la participació digital.
* La convocatòria d’una sessió participativa oberta a tota la ciutadania, contemplant també la possibilitat de realitzar reunions informatives sectorials, amb la finalitat d’explicar el procés, els seu abast, objectius, organització i canals de participació; animar la participació activa de la ciutadania i generar reflexions col·lectives sobre l’elaboració de les propostes.

**- Fase 2: Presentació de propostes**

Inici del període de recollida de propostes, que es poden presentar de forma individual o col·lectiva.

Podran presentar propostes totes les persones empadronades a Cunit majors de 16 anys així com les entitats legalment registrades i col·lectius, inscrits en el RMECL de Cunit. Les entitats i col·lectius hauran de presentar les propostes a través d’un representant.

Cada persona, entitat o col·lectiu podrà presentar un màxim de 2 propostes.

Les persones, entitats o col·lectius que vulguin presentar propostes d’inversió, hauran d’emplenar un formulari que s’adjuntarà a la convocatòria, i que contindrà com a mínim

els següents apartats:

* Identificació de la persona, entitat o col·lectiu que realitza la proposta (DNI/NIE/NIF,

adreça de correu electrònic i telèfon de contacte).

* Títol de la proposta.
* Descripció clara i detallada.
* Motivació i defensa de la proposta amb una referència als objectius o finalitats que es vol aconseguir i la població susceptible de ser-ne beneficiària.
* Estimació del cost de la proposta.

Les propostes s’avaluaran a partir de la informació proporcionada, si bé l’Ajuntament podrà sol·licitar qualsevol informació que consideri necessària sobre la proposta per poder avaluar-la.

Les propostes es podran presentar mitjançant dues vies:

- Telemàtica: a través de la plataforma digital de participació decidim.cunit.cat

Per a presentar propostes, caldrà registrar-se, amb un nom d’usuari i correu electrònic de

contacte.

- Presencial: a l’Oficina d’Atenció Ciutadana (OAC) de l’Ajuntament de Cunit.

No s'acceptaran propostes enviades per altres mitjans.

Les propostes presentades en paper s’aniran introduint a la plataforma digital decidim.cunit.cat a mida que es presentin per tal que puguin detectar-se propostes similars , evitar repeticions i centralitzar tota la informació.

L’Ajuntament proporcionarà una adreça de correu electrònic i un número de telèfon per aclarir dubtes i oferir assessorament en la presentació de propostes.

**Fase 3. Estudi i valoració de les propostes**

Una vegada recollides les propostes, la comissió tècnica les analitzarà, les agruparà per àmbits temàtics i comprovarà que compleixen les condicions i criteris establerts en la base 5.1.

En cas que es consideri necessari, la comissió tècnica podrà contactar amb els proposants per tal de resoldre qüestions formals de la presentació i aclarir dubtes del contingut o del pressupost. Si cal complementar la informació aportada inicialment, que en cap cas podrà suposar canvis substancials en la proposta formulada, es donarà un període de 5 dies per fer-ho.

Si s’observen inadequacions o incompatibilitats en alguna de les propostes prèviament seleccionades, la comissió tècnica pot proposar modificacions, sempre que no desvirtuïn o alterin de manera substancial el contingut o sentit de la proposta original.

També pot proposar agrupar algunes propostes que siguin similars. En aquest supòsit, caldrà revisar o informar tècnicament de nou la proposta abans de ser valorada definitivament i comunicar-ho als proposants per valorar la conveniència d’unificar-les o de modificar-les.

La comissió tècnica emetrà un informe d’avaluació indicant els projectes que han estat validats i els que s’han desestimat. Els resultats d’aquesta avaluació es publicaran a la plataforma decidim.cunit.cat.

Totes les propostes no acceptades seran tractades com a indicadors de les demandes i necessitats ciutadanes.

**Fase 4. Presentació pública**

En aquesta fase es presentaran públicament els projectes finalistes i posteriorment s’obrirà el període de votació dels projectes per part de la ciutadania.

Les propostes finalistes es publicaran a la plataforma web de participació de l’Ajuntament de Cunit, decidim.cunit.cat i s’editarà material informatiu per donar-les a conèixer a la ciutadania.

L’Ajuntament organitzarà una sessió de presentació pública per tal que les persones, col·lectius o entitats responsables dels projectes finalistes, comptant amb el suport dels tècnics municipals, puguin donar-los a conèixer, exposar-los i debatre’ls amb la ciutadania.

En funció del nombre i la diversitat d’àmbits de les propostes rebudes, es podran organitzar sessions temàtiques de presentació i debat.

**Fase 5. Votació**

Podran votar totes les persones majors de 16 anys empadronades al municipi.

El padró de referència serà el corresponent a 2 mesos abans del període de votacions.

-Com es pot votar

El sistema de votació serà presencial i telemàtic, sempre a través de la plataforma digital de participació de Cunit decidim.cunit.cat

Es podrà votar una sola vegada un màxim de 5 propostes, entre aquelles que es sotmeten a votació. Aquelles votacions amb més de 5 propostes votades, es consideraran nul·les.

El sistema de votació serà presencial i telemàtic, sempre a través de la plataforma decidim.cunit.cat. Es podrà votar de forma presencial als punts de votació que habiliti l'Ajuntament mitjançant ordinador o tauleta i de manera telemàtica (des de qualsevol ordinador o dispositiu mòbil). Per poder votar presencialment caldrà mostrar el DNI o NIF.

El període de votació de propostes es desenvoluparà durant un termini mínim de dues setmanes.

Per facilitar al màxim la participació, les persones que no tinguin accés a Internet, i acudeixin a votar als equipaments municipals habilitats a tal efecte, comptaran amb l’assessorament de personal de l’Ajuntament.

-Selecció de les propostes

Les propostes seleccionades ho seran en base als vots obtinguts fins que s’esgoti la quantitat econòmica global de 130.000 euros fixada en el procés.

Un cop realitzat el recompte de vots, s’ordenaran les propostes de més a menys votades a través de la plataforma de participació ciutadana .

En el cas d’empat en la puntuació de diferents projectes o en el cas que el cost de les propostes escollides no arribi a la quantitat màxima establerta, però el sobrant no sigui suficient per assumir la proposta immediatament següent, serà la Comissió tècnica qui estudiarà i valorarà el cas en qüestió i prendrà una decisió motivada.

Un cop produït l'escrutini, se seleccionaran les propostes guanyadores en funció dels resultats obtinguts i fins a esgotar el pressupost disponible.

**Fase 6. Retorn i valoració del procés**

En aquesta fase es farà:

- Un retorn de les propostes guanyadores a la ciutadania.

- Recollida de les opinions i propostes de millora per tal que puguin ser incorporades en el següent procés de pressupostos participatius per part dels membres dels òrgans de participació involucrats i també del conjunt de la ciutadania a través d’un qüestionari de valoració del procés que s’habilitarà a la plataforma web.

**Fase 7. Execució del projectes i avaluació del procés**

Les propostes que resulten seleccionades s’inclouran al projecte de pressupost per a l’exercici 2022. Un cop el crèdit es trobi en estat de disponible, els departaments municipals a qui correspongui en funció de la matèria, realitzaran totes les actuacions necessàries per executar les propostes que han resultat seleccionades.

En aquesta fase, la Comissió de Pressupostos participatius serà l’òrgan responsable de:

- Planificar els projectes d’execució de les propostes guanyadores.

- Revisar els projectes d’execució redactats pel personal tècnic municipal.

- Fer el seguiment de la implementació dels projectes.

Es publicarà a la plataforma web decidim.cunit.cat l’estat d’execució i les propostes que s'hagin realitzat.

Cal tenir en compte que l’execució dels projectes estarà condicionada pel període de tramitació administrativa corresponent. En cas que l’execució dels projectes es demori i no coincideixi amb l’any del pressupost, se n’informarà a la ciutadania a través de la plataforma digital de participació.

Una vegada s’hagin executat tots els projectes aprovats, la Comissió de Pressupostos participatius elaborarà una memòria final.

**7.- ORGANS DEL PROCÉS**

Per a la organització i seguiment del procés i dels projectes que es desprenguin del Pressupost Participatiu, es preveu la creació dels següents òrgans:

**7.1.- Comissió de Pressupostos participatius**

És l’òrgan de participació, consulta i seguiment encarregat de vetllar per la transparència i el bon procediment de tot el procés, segons el que s’estableix en aquestes bases i com a mecanisme garant i dinamitzador del procés. Tindrà caràcter permanent i evolutiu, per poder adaptar-se a diferents circumstàncies o eventualitats.

El nombre de participants s’ampliarà al llarg del procés, segons la fase que es desenvolupi.

Serà la responsable d’establir el calendari de les diferents fases i moments del procés d’acord amb la temporització establerta en aquestes bases.

També validarà les propostes avaluades per la Comissió tècnica, el resultat de la votació ciutadana, l’aprovació de les propostes guanyadores, així com la planificació dels projectes d’execució, entre d’altres.

Està formada per:

* L’Alcalde/essa o regidor/a en qui delegui la presidència de la Comissió.
* El regidor/a delegat de Participació Ciutadana.
* Un/a persona representant de cada grup municipal present al consistori, designada pel portaveu de cada grup municipal.
* Tècnics/ques municipals de la Comissió tècnica permanents i aquells que correspongui segons la fase del procés.

En cas que es compti amb suport professional extern per a dinamitzar el procés, s’incorporarà en la fase que correspongui.

La Comissió s’anirà convocant regularment al llarg del procés per validar l’inici, desenvolupament i finalització de cadascuna de les fases.

**7.2.- Comissió tècnica**

La Comissió tècnica serà l’encarregada de gestionar el desenvolupament del procés participatiu i dur a terme les accions necessàries per tal que s’executin els projectes seleccionats en el procés de Pressupostos Participatius

També és l’encarregada d’avaluar la viabilitat tècnica, jurídica i econòmica dels projectes presentats per la ciutadania a partir dels criteris definits. Aquesta comissió redactarà els informes tècnics i econòmics dels projectes seleccionats per a la votació.

Estarà formada amb caràcter permanent per personal tècnic de Participació, Comunicació i Coordinació i Urbanisme; pel personal tècnic de les àrees de l’ajuntament implicats, relacionats amb les temàtiques de les propostes i per un o més membres de Secretaria/Intervenció en el moment d’avaluar la seva viabilitat jurídica i econòmica.

**8.- TEMPORITZACIÓ DEL PROCÉS**

**Fase 1:** Presentació i difusió del procés de Pressupostos participatius(abril – maig 2021)

**Fase 2:** Presentació de propostes (maig – juny 2021)

**Fase 3.** Estudi i validació de les propostes (juny – agost 2021)

**Fase 4.** Presentació pública de les propostes finalistes (setembre 2021)

**Fase 5.** Votació ( setembre-octubre 2021)

**Fase 6.** Retorn i valoració del procés (octubre-novembre 2021)

**Fase 7.** Execució dels projectes ( al llarg de 2022) i avaluació del procés (subjecte a la finalització de tots els projectes a executar)